Sagen kort

58-årige Said Mansour er dømt efter straffelovens terrorbestemmelser for blandt andet at offentliggøre og udbrede ekstremistisk islamistisk materiale og på den måde propagandere for al-Qaeda.

Han var den første dansker, der blev dømt efter terrorparagraffen, da han fik tre et halvt år bag tremmer for at opildne til terror i 2007.

I 2014 idømte Retten på Frederiksberg ham fire års fængsel i ny sag.

I 2015 stadfæstede Østre Landsret dommen på fire års fængsel, og Mansour fratoges også sit danske statsborgerskab og blev udvist. I juni 2016 stadfæstede Højesteret landsretsdommen. Dermed er han ikke længere dansk statsborger.

Fredag den 4. januar blev Mansour fløjet til Marokko og overdraget til de lokale myndigheder. Det skete, efter Udlændinge- og Integrationsministeriet havde lavet en aftale med Marokko om, at han blandt andet ikke ville blive udsat for tortur.